CELEX: 62011CN0476
Language: sl
Date: 2011-09-19 00:00:00
Title: Zadeva C-476/11: Predlog za sprejetje predhodne odločbe, ki ga je 19. septembra 2011 vložilo Vestre Landsret (Danska) – HK Danmark, ki zastopa Glennie Kristensen, proti Experian A/S

19.11.2011   
            
            
               SL
            
            
               Uradni list Evropske unije
            
            
               C 340/11
            
         Predlog za sprejetje predhodne odločbe, ki ga je 19. septembra 2011 vložilo Vestre Landsret (Danska) – HK Danmark, ki zastopa Glennie Kristensen, proti Experian A/S
   (Zadeva C-476/11)
   2011/C 340/20
   Jezik postopka: danščina
   
      Predložitveno sodišče
   
   Vestre Landsret
   
      Stranki v postopku v glavni stvari
   
   
      Tožeča stranka: HK Danmark, ki zastopa Glennie Kristensen
   
      Tožena stranka: Experian A/S
   
      Vprašanji za predhodno odločanje
   
   
               1.
            
            
               Ali je treba izjemo iz člena 6(2) Direktive Sveta 2000/78/ES (1), ki se nanaša na določitev starostnih omejitev za vključitev v panožne sisteme socialne varnosti, razlagati tako, da državam članicam dovoljuje, da lahko na splošno izvzamejo panožne sisteme socialne varnosti iz prepovedi neposredne ali posredne diskriminacije zaradi starosti iz člena 2 Direktive, če to ne vodi do diskriminacije zaradi spola?
            
         
               2.
            
            
               Ali je treba izjemo iz člena 6(2) Direktive Sveta 2000/78/ES, ki se nanaša na določitev starostnih omejitev za vključitev v panožne sisteme socialne varnosti, razlagati tako, da državi članici ne prepoveduje, da ohrani pravni položaj, v katerem lahko delodajalec plača – kot del plače – pokojninske prispevke, ki so odvisni od starosti, kar na primer pomeni, da delodajalec plača pokojninski prispevek v višini 6 % za zaposlene, ki so mlajši od 35 let, 8 % za zaposlene, ki so stari od 35 do 44 let, in 10 % za zaposlene, ki so stari več kot 45 let, če to ne vodi do diskriminacije zaradi spola?
            
         
      (1)  Direktiva Sveta 2000/78/ES z dne 27. novembra 2000 o splošnih okvirih enakega obravnavanja pri zaposlovanju in delu (UL, posebna izdaja v slovenščini, poglavje 5, zvezek 4, str. 79).